Hatráková, Katarína, poslankyňa NR SR (2022-09-21):
Ďakujem pekne, pán predseda. Dámy a páni, dovoľte mi, prosím, aby som ako spoluautorka návrhu zákona predstavila stručne tento zákon. V čase energetickej krízy, ktorá sužuje obyvateľstvo Európy, je viac ako potrebné prijať efektívnu novelu zákona o energetike. Spolu s pánom kolegom Milošom Svrčekom sme nemali ambíciu riešiť zastropovanie cien energií alebo určiť vydávanie nejakých energetických príkazov pre obyvateľov. Vnímame to skôr ako úlohu vlády. V Nemecku, odkiaľ sme si požičali právne riešenie tohto návrhu zákona, teda tejto našej novely, práve tieto veľké a systematické zmeny v domácnostiach robí vláda, nie poslanci. My sme ale zmapovali situáciu na trhu a správanie sa dodávateľov k spotrebiteľom. Snažili sme sa zlepšiť právne postavanie odberateľov elektriny v domácnosti alebo odberateľov plynu v prípade hroziaceho prerušenia dodávky elektriny alebo plynu. Návrh zákona zároveň čiastočne napĺňa jednotlivé tézy programového vyhlásenia vlády Slovenskej republiky, z ktorých citujem: „Nepoľavíme v posilňovaní sociálnych istôt občanov, sme odhodlaní uskutočňovať účinné kroky pri odstraňovaní chudoby a segregácie sociálne vylúčených spoločenstiev. Zameriame sa na dôsledné ekonomicko-sociálne posúdenie rozsahu energetickej chudoby a identifikáciu energeticky chudobného spotrebiteľa.“ Keďže som pracovala v oblasti sociálnych vecí a sociálnych služieb, novela má z môjho pohľadu pomôcť nasmerovať práve tieto osoby sociálne odkázané, ktorým hrozí vypnutie od elektriky alebo plynu, na sociálnu sieť, ktorá im vie pomôcť. Tá do veľkej miery bola vybudovaná a aj za posledné roky sa buduje. Viaceré tragédie, ktoré boli spôsobené energetickou chudobou a bezdomovectvom, sú často spôsobené len tým, len takou jednoduchou vecou, ako je, že domácnosť sa nestihne spamätať z doručenej upomienky pred odpojením. Niekedy to odpojenie alebo teda od momentu doručenia tej upomienky po odpojenie prešlo len pár dní. Nestihli ani len vyhľadať pomoc, ani netušili, kde ju majú hľadať. Zostali v zime, zostali bez elektriky, deti často boli odoberané na základe akoby tohto momentu. A pre veľké sumy išli tieto rodiny do exekúcií. Pritom možno stačilo dať takejto rodine zopár týždňov naviac, pomoc jej sa zorientovať, aby tú pomoc mohla vyhľadať. To, že naša novela prichádza včas, potvrdzujú aj teda nedávne správy zverejnené v rozhlase, v televízii. Podľa týchto správ záujem ľudí o úvery skokovo narástol. Len za prvých šesť mesiacov tohto roka v porovnaní s vlaňajškom o 47 %. Takmer 1,5 milióna ľudí na Slovensku však nemá žiadnu finančnú rezervu na horšie časy. A splácanie úverov v období rekordnej inflácie môže byť teda obrovský problém. Problémy s nedoplatkami za bývanie alebo energie má asi 400-tisíc ľudí. Častejšie sú aj omeškané splátky úverov či neschopnosť splácania. Domácnosti bez finančnej rezervy si s nečakanými výdavkami nedokážu poradiť. Osobitne v kontexte citovanej informácie o zadlženosti domácností je významné, že naša novela podľa vzoru nemeckého práva predlžuje lehotu pred odpojením od elektriny alebo plynu, aby sa tak odberateľ mohol obrátiť napríklad na Úrad práce, sociálnych vecí a rodiny a uchádzať sa o nároky vyplývajúce z pomoci v hmotnej núdzi. Som rada, že sme v návrhu zákona smerovali túto pomoc práve na úrady práce, osobitne na novovzniknuté, napríklad dlhové poradne, rodinné poradne a práve v tomto období vieme, že dávky v hmotnej núdzi by sa mali od januára zvýšiť. Čiže verím, že práve takto nasmerovaní občania budú vedieť tú pomoc aj lepšie vyhľadať, aj, aj lepšie spracovať. Ďalej naša novela smeruje k domácnosti na možnosť prostredníctvom obce sa uchádzať o sociálnu službu osobitne, o sociálnu službu z dôvodu straty bývania alebo ohrozenia stratou bývania. Taktiež sa môže teda vyhľadať bezplatné poradenstvo fyzickej osoby pri riešení tých problémov s dlhmi. O týchto záchranných mechanizmoch bude po novele, po našej novele musieť dodávateľ energií odberateľa písomne informovať. Čo sa týka tých jednotlivých detailov spôsobu a doručovania, tam prichádza ku predĺženiu z minimálnej lehoty na novú splatnosť nedoplatku z desať na tridsať dní. A myslím, že ďalej ma potom už doplní pán kolega Svrček. Ďakujem pekne za pozornosť.